ДИРЕКТИВА 2011/94/ЕС НА КОМИСИЯТА
от 28 ноември 2011 година
за изменение на Директива 2006/126/ЕО на Европейския парламент и на Съвета относно свидетелства за управление на превозни средства
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/126/ЕО на Европейския парламент и на Съвета от 20 декември 2006 г. относно свидетелства за управление на превозни средства (1), и по-специално член 8 от нея,
като има предвид, че:
(1)
В приложение I към Директива 2006/126/ЕО се определя образецът, на основата на който от държавите-членки се изисква да въведат национални свидетелства за управление. След влизането в сила на Договора от Лисабон на 1 декември 2009 г. упоменаването на Общността в свидетелството за управление следва да бъде заменено с упоменаване на Европейския съюз. Образецът следва също да бъде актуализиран, така че да отразява присъединяването на България и Румъния към Европейския съюз.
(2)
В съответствие с приложение I към Директива 2006/126/ЕО в образеца на Европейския съюз за свидетелство за управление трябва да се посочва категорията на превозното средство, което притежателят на свидетелството има право да управлява.
(3)
Необходимо е да се актуализира образецът на Европейския съюз за свидетелство за управление с оглед на новите категории превозни средства, въведени с Директива 2006/126/ЕО. По-специално от 19 януари 2013 г. се въвеждат и ще бъдат валидни свидетелства за управление на превозно средство от категория АМ (мотопеди) и категория А2 (мотоциклети). Поради това образецът на Европейския съюз за свидетелство за управление трябва да бъде адаптиран.
(4)
Директива 2006/126/ЕО следва да бъде съответно изменена.
(5)
Държавите-членки се насърчават да изготвят за собствено ползване и в интерес на Съюза таблици, илюстриращи (доколкото е възможно) взаимодействието между настоящата директива и мерките за нейното транспониране, и да ги направят обществено достояние.
(6)
Предвидените в настоящата директива мерки са в съответствие със становището на Комитета за свидетелства за управление на МПС,
ПРИЕ НАСТОЯЩАТА ДИРЕКТИВА:
Член 1
Приложение I към Директива 2006/126/ЕО се изменя, както е посочено в приложението към настоящия документ.
Член 2
Транспониране
1. Държавите-членки приемат и публикуват не по-късно от 30 юни 2012 г. законовите, подзаконовите и административните разпоредби, необходими, за да се съобразят с настоящата директива. Те незабавно информират Комисията за това.
Те прилагат тези разпоредби от 19 януари 2013 г.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите- членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 28 ноември 2011 година.